UOBKH ทะยานซิลลิ่ง! อานิสงส์ “ยูโอบี” คว้าดีลซื้อพอร์ตรายย่อย “ซิตี้กรุ๊ป”
UOBKH ราคาทะยานซิลลิ่ง แตะ 8.95 บ. พร้อมทำจุดสูงสุดใหม่ตั้งแต่เข้าตลาดฯ ด้วยมูลค่าซื้อขาย 158.33 ลบ. คาดรับอานิสงส์กลุ่ม “ยูโอบี” คว้าดีลซื้อพอร์ตรายย่อย “ซิตี้กรุ๊ป”
UOBKH ราคาทะยานซิลลิ่ง 8.95 บ. พร้อมทำจุดสูงสุดใหม่ตั้งแต่เข้าตลาดฯ คาดรับอานิสงส์กลุ่ม "ยูโอบี" คว้าดีลซื้อธุรกิจรายย่อย “ซิตี้กรุ๊ป”
14 ม.ค. 2565

ผู้สื่อข่าวรายงานว่า ราคาหุ้น บริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) หรือ UOBKH ล่าสุด ณ เวลา 10:46 น. อยู่ที่ 8.95 บาท บวก 2.05 บาท หรือ 29.71% สูงสุดที่ 8.95 บาท ต่ำสุดที่ 7.30 บาท ด้วยมูลค่าซื้อขาย 158.33 ล้านบาท โดยราคาหุ้น UOBKH ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย เมื่อวันที่ 22 พ.ย.2548 โดยมีราคา IPO อยู่ที่ระดับ 6.20 บาท

ทั้งนี้ ราคาหุ้น UOBKH ปรับตัวขึ้นแรง คาดนักลงทุนเข้าซื้อเก็งกำไร หลัง “ซิตี้กรุ๊ป” ประกาศขายธุรกิจธนาคารกลุ่มลูกค้าบุคคลของซิตี้ ประเทศไทย อินโดนีเชีย มาเลเชีย และ เวียดนาม ให้แก่ กลุ่มธนาคารยูโอบี รวมถึงธุรกิจธนาคารลูกค้าบุคคล (retail banking) และธุรกิจบัตรเครดิต
โดย ซิตี้กรุ๊ป เปิดเผยว่า บริษัทบรรลุข้อตกลงในการขายธุรกิจธนาคารกลุ่มลูกค้าบุคคลของซิตี้ ประเทศไทย อินโดนีเชีย มาเลเชีย และ เวียดนาม ให้แก่ กลุ่มธนาคารยูโอบี รวมถึงธุรกิจธนาคารลูกค้าบุคคล (retail banking) และธุรกิจบัตรเครดิต แต่ไม่รวมธุรกิจสถาบันของธนาคารในทั้งสี่ประเทศ ธนาคารยังคงมุ่งมั่นและมุ่งเน้นในการให้บริการลูกค้าสถาบันในตลาดเหล่านี้ทั้งในระดับประเทศ ระดับภูมิภาค และทั่วโลก
ทั้งนี้ข้อตกลงดังกล่าวครอบคลุมพนักงานซิตี้ทั้งหมดประมาณห้าพันคน ซึ่งประกอบด้วยพนักงานธนาคารในธุรกิจกลุ่มลูกค้าบุคคลและพนักงานในส่วนสนับสนุนธุรกิจบุคคล ซึ่งจะโอนไปยังยูโอบีเมื่อเสร็จสิ้นการขาย ข้อตกลงนี้มีมูลค่าตามทรัพย์สินสุทธิของธุรกิจ และขึ้นอยู่กับรายการปรับปรุงเมื่อเสร็จสมบูรณ์ บวกค่าพรีเมียม 915 ล้านดอลลาร์สิงคโปร์ หรือคิดเป็น 690 ล้านดอลลาร์สหรัฐ